Kotkalaispariskunta pyöritti satojen tuhansien eurojen huumebisnestä TOR-verkon kautta. Vyyhdissä oli mukana myös kaksi muuta kotkalaismiestä, jotka tuomittiin törkeistä huumausainerikoksista ehdottomiin vankeusrangaistuksiin.

Kymenlaakson käräjäoikeus tuomitsi jutun päätekijän, vuonna 1991 syntyneen Henri Joonatan Spelmanin 9 vuodeksi ja 6 kuukaudeksi ehdottomaan vankeuteen.

Pariskunta toi maahan useita kiloja huumausaineita, jotka hän tilasi Internetin kautta. Aineet toimitettiin Spelmanille postin välityksellä. Mies myi 600 grammaa marihuanaa, 454,93 grammaa ketamiinia, 8 500 ekstaasitablettia ja 2250 grammaa ekstaasia. Lisäksi hän toi maahan 50 grammaa amfetamiinia myyden osan aineesta eteenpäin. 12 euron grammahinnalla ostamansa 200 grammaa kannabista Spelman maksoi virtuaalivaluutta Bitcoinilla.

Vuoden 2015 alusta lähtien Spelman toi lisäksi maahan ja myi Essomies-profiilin kautta eteenpäin 126 ekstaasitablettia, 15,48 grammaa DMT-huumetta, 92 kappaletta LSD-huumausainelappuja sekä 188 grammaa marihuanaa. Kauppa jatkui marraskuun 2016 loppuun, jolloin poliisi sai miehen kiinni.

Huumeita varastoitiin autiotaloon

Spelman tilasi huumeita toisen henkilön nimellä ja osoitteella. Aineet toimitettiin kuriirille postin välityksellä. Kuriiri toimitti aineet eteenpäin 100 euron palkkiota vastaan tavattuaan Spelmanin henkilökohtaisesti. Kuriiri jätettiin käräjäoikeudessa tuomitsematta törkeästä huumausainerikoksesta.

Huumausaineen käyttörikoksesta ja törkeästä huumausainerikoksesta 3 vuoden ehdottoman rangaistuksen sai vuonna 1993 syntynyt Marika Ada Emilia Karvonen. Poliisi otti pariskunnan kiinni heidän ollessaan postittamassa kirjeitä, joissa ketamiinia.

Kotietsinnän yhteydessä poliisi löysi pariskunnan kotoa lähes kaksi kiloa ketamiinia, vajaat viisituhatta kappaletta ekstaasitabletteja, yli 4 kiloa ekstaasia, yli 2000 kappaletta LSD-huumausainelappuja, 42,4 grammaa marihuanaa sekä 4,5 grammaa DMT-huumetta.

Tullin tarkkailtua pariskunnan liikkeitä, paikallistettiin huumausainevarasto Kotkan Jumalniemessä sijaitsevaan autiotaloon. Sieltä huumeita löytyi lisää.

Syyttäjä vaati pariskunnalle kummallekin 12 vuoden vankeustuomioita.

Kaksikko myi 16 kiloa marihuanaa

Kymenlaakson käräjäoikeus tuomitsi samassa vyyhdessä vuonna 1981 syntyneen Krister Henrik Nikkisen törkeästä huumausainerikoksesta 3 vuodeksi ja 3 kuukaudeksi ehdottomaan vankeuteen. Nikkinen ja Spelman myivät yhdessä 16 kiloa marihuanaa eteenpäin.

Vuonna 1989 syntynyt Iiro Anton Rajatalo sai kahden vuoden ehdottoman vankeusrangaistuksen törkeästä huumausainerikoksesta, huumausaineen käyttörikoksesta, lääkerikoksesta ja kahdesta huumausainerikoksesta.

Rajatalo välitti eteenpäin Spellmanin maahan tuomia huumeita.

Rajatalo varastoi ja myi ketamiinia hoitaessaan TOR-verkon Essomies-profiilia. Kotietsinnän yhteydessä poliisi löysi Rajatalon kotoa 23 kannabiskasvia, joista olisi ollut saatavissa 575 grammaa marihuanaa. Hänen hallustaan löydettiin myös huomattava määrä ekstaasia, LSD-lappuja, marihuanaa, kannabista, 2C-B-huumausainetta, psilosybiini-sieniä sekä alpratsolaami- ja harmaliini-lääkeaineita.

Valtiolle satoja tuhansia euroja

Käräjäoikeus tuomitsi Spelmanin menettämään rikoshyötynä valtiolle noin 154 tuhatta euroa. Lisäksi hänet tuomittiin menettämään yhteisvastuullisesti Nikkisen kanssa 192 tuhatta euroa marihuanan myymisestä.

Spelman määrättiin menettämään valtiolle myös huumekaupalla tienaamansa 130 bitcoinia. Virtuaalivaluutan tämänhetkinen arvo on lähes 273 tuhatta euroa.

Karvonen määrättiin menettämään valtiolle 40 000 euroa rikoksen tuottamana taloudellisena hyötynä huumausaineiden myynnistä. Rajatalon oikeus velvoitti menettämään lähes 10 000 euroa rikoshyötynä.

Kymenlaakson käräjäoikeuden määräämä tuomio ei ole vielä lainvoimainen.